শামসুন্নাহার (ছদ্মনাম) একটি বেসরকারি সংস্থায় কাজ করেন। একদিন অফিস থেকে ফেরার পথে পাবলিক বাসে ওঠেন। তার পেছনের সিটে বসে ছিলেন একজন পুরুষ। এই পুরুষটি ব্লেড দিয়ে তার জামা কেটে দেয়। প্রথমে তিনি বুঝতে পারেননি। কিন্তু তারপর যখন সালোয়ার কাটতে শুরু করে তখন ব্লেডের খোঁচা লাগে শরীরে। সেই জায়গায় হাত দিয়ে দেখেন জামা কাটা। সালোয়ারও কিছুটা কাটা হয়েছে। তিনি বুঝতে পারেন পেছনে বসে থাকা পুরুষটাই এই কাজ করেছে। তিনি চিৎকার করেন এবং বাসের অন্য যাত্রীদের বিষয়টি জানান। কিন্তু অবাক ব্যাপার হল, এত বড় ঘটনা জেনেও বাসের কোন যাত্রী তাকে সহযোগিতা করেনি। শুনেও না শোনার ভান করেছে সবাই।